b'\n_START_ARTICLE_\nKematian Karpal Singh\n_START_SECTION_\nLatar belakang\n_START_PARAGRAPH_\nKarpal Singh dilahirkan pada 28 Jun 1940 di Georgetown, Pulau Pinang. Beliau mendapat pendidikan awal di St. Xavier\'s Institution, George Town, Pulau Pinang, dan seterusnya melanjutkan pelajaran dalam bidang undang-undang di Universiti Kebangsaan Singapura dan memulakan kerjaya guaman pada 1969. Beliau diingati sebagai peguam tersohor negara kerana mengendalikan beberapa kes berprofil tinggi, termasuk tuduhan pengedaran dadah terhadap dua warga Australia, Kevin Barlow dan Brian Chambers pada 1986 dan perbicaraan tuduhan fitnah liwat melibatkan bekas Timbalan Perdana Menteri Datuk Seri Anwar Ibrahim pada 1998. Sekitar 1977, beliau berjaya mendapat pengampunan diraja untuk seorang remaja berketurunan Cina berusia 14 tahun yang dijatuhkan hukuman mati di bawah Akta Keselamatan Dalam Negeri (ISA) kerana memiliki senjata api. Karpal pernah menyatakan bahawa beliau tidak akan menerima pembentukan sebuah negara Islam dan menentang pelaksanaan hukum hudud di Malaysia, hakikatnya, beliau turut berjasa dalam membela hal orang Islam di Malaysia dan Singapura.\n_START_SECTION_\nKes\n_START_PARAGRAPH_\nPada 17 April, Karpal, dan pembantu peribadinya, Michael Cornelius Selvam Vellu, maut di tempat kejadian. Selain itu, pembantu rumah beliau, seorang wanita warga Indonesia cedera parah dan mengalami pendarahan di bahagian otak sementara anak lelaki Karpal, Ramkarpal Singh, dan pemandu kenderaan MPV, C. Selvam tidak mengalami kecederaan. _NEWLINE_Menurut laporan, kereta Toyota Alphard berlanggar dengan sebuah lori lima tan yang membawa muatan simen, besi dan mozek itu dipercayai bergerak perlahan di sebelah kiri laluan ke utara itu memandangkan ia membawa muatan berat dan tempat kejadian juga merupakan kawasan laluan berbukit. Kesemua mangsa dibawa ke Hospital Raja Permaisuri Bainun di Ipoh. Semakan polis terhadap kenderaan MPV tersebut mendapati terdapat 29 kesalahan lalu lintas memandu laju direkodkan di bawah Seksyen 079 (2) Akta Pengangkutan Jalan 1987 dan daripada jumlah tersebut, 15 saman masih belum dijelaskan. Operasi menyelamat kesemua mangsa dalam kemalangan itu dibantu anggota Bomba dan Penyelamat di tempat kejadian.\n_START_SECTION_\nPersemadian\n_START_PARAGRAPH_\nPengebumian Karpal diadakan pada 20 April 2014 dengan penghormatan negeri penuh di Pulau Pinang dengan Keluarga dan dihadiri oleh orang ramai termasuk Perdana Menteri ketika itu, Najib Razak dan kabinetnya bersama-sama dengan lebih daripada berpuluh-puluh ribu orang menghadiri pengebumian beliau. Majlis pengembumian beliau disifatkan sebagai majlis pengebumian terbesar dalam sejarah Pulau Pinang. Perarakan itu berhenti di tempat-tempat yang dikasihi oleh Karpal \xe2\x80\x93 Mahkamah Tinggi Pulau Pinang, pejabatnya di Green Hall, bangunan Dewan Undangan Negeri Pulau Pinang, Institut St Xavier dan ibu pejabat parti DAP negeri di Jalan Rangoon \xe2\x80\x93 sebelum meneruskan perjalanan ke Batu Gantong._NEWLINE_Jasad mendiang Karpal dibawa ke Pusat Pembakaran Mayat Batu Gantong, George Town, Pulau Pinang pada jam 1:35 petang, 20 April 2014 dan dibakar selepas penghormatan terakhir dan solat berkabung, melaungkan namanya dalam perarakan tersebut. Abu mayat mendiang dikumpul oleh keluarga mendiang dan ditaburkan ke dalam laut pada Isnin, 21 April 2014.\n_START_SECTION_\nPandangan keluarga\n_START_PARAGRAPH_\nAnak perempuan tunggal mendiang, Sangeet Kaur Deo memberitahu kepada media, bapanya bersama pembantu peribadi sempat bergurau bersama mengenai kematian, dan tidak menyangka itu merupakan gurauan terakhir bapanya sebelum kemalangan. Sangeet juga berkata beliau mendengar cerita tersebut daripada salah seorang pekerja bapanya yang kebetulan mendengar gurauan itu. Beliau berkata dalam temu ramah bersama pemberita dan wartawan:"_NEWLINE_"Bapa saya berkata mereka semua (kakitangan) bergembira. Mereka semua berada dalam keadaan yang bergembira, kemudian bapa saya berkata: "Tanpa Michael, saya akan mati,". Michael pula menjawab: "Tanpa bos, saya akan mati,""\n_START_SECTION_\nUlang tahun kematian\n_START_PARAGRAPH_\nMajlis ulang tahun pertama kematian mendiang Karpal telah diadakan pada 17 April 2015, dengan upacara "Akhand Paath" dilakukan di Wadda Gurdwara, dihadiri oleh keluarga mendiang dan Ketua Menteri Pulau Pinang, Lim Guan Eng.'